**Beszámoló**

**Kardoskút Község Önkormányzata Képviselő-testülete részére, a XXI. Falunap 1. fordulós előkészítése témakörében, a 2022. február 24-i soros testületi ülésre.**

Tisztelt Képviselő-testület!

Az idei Falunap előkészítését megkezdtem, amelyről az alábbiakban adok információt.

Az elmúlt két év bizonytalan pandémiás helyzete után bízom abban, hogy a 2022. július 16. napjára tervezett programunk megvalósulhat. A megszokottól biztosan több szempontból is eltérő lesz, hiszen a járványhelyzet befolyása egy rendezvény esetében nem csupán a megvalósulás lehetőségét jelenti, hanem a részletekre való kellő odafigyelést már a tervezés során: az egészségügyi előírások és szabályok kifejezett betartását-betartatását. Ennek figyelembevételével a programok összeállítását is úgy kell végig gondolni, mit és hogyan tudunk megfelelően kivitelezni, hogy lehetőség szerint az egészségügyi kockázatokat is elkerüljük.

Előzetesen úgy gondolom, hogy a falunap programjait kisebb időintervallumra kellene összpontosítani. Az elmúlt néhány évben a Lenti Labdarúgó Emléktornát is ezen a napon tartottuk meg. Véleményem szerint most inkább egy őszi, különálló napon kellene megrendezni, mint ahogyan korábban is volt.

A főzőverseny megrendezését és az ide ellátogatók és a helyi vendégek ebédeltetését kellene előzetesen egyeztetnünk: legyen-e főzőverseny, ha igen, akkor milyen formában? Esetleg vállalkozók lássák el a déli étkeztetést? Az utolsó megrendezett falunapon előrendeléssel lehetett a helyi lakosoknak gulyáslevest felíratni, helyben fogyasztással. Emellett meghirdettük a hagyományos főzőversenyt, illetve a „családi piknik” lehetőségét is.

Jelen helyzetben nem igazán lehet tudni, mennyi idelátogató vendéggel számolhatunk.

A délutáni időszakban a gyermekprogramokat erősíteném az esti főműsoridőig: vidám előadás, ugrálóvár, óriástrambulin, kézműveskedés, díjmentes lovagoltatás, arcfestés…

Az esti főműsoridőt színpadi produkciókkal töltenénk meg, a testület által jóváhagyott előadókkal, fellépőkkel. Itt fontos megjegyezni, hogy az elmaradt Falunap illetve más elmaradt rendezvényünk fellépőinek is szóbeli ígéretünk van, hogy amint lehet, ismételten meghívjuk őket. A gyulai Dorty Slippers zenekar egyike ezeknek, az időpont előzetesen megfelel számukra.

Szeretnénk minden korosztálynak kedvezni, így operett- és kedvelt dallamokat éneklő fellépőt-fellépőpárost szerződtetnénk, hagyományos néptáncműsor is lehetne vagy fúvósegyüttes, az éjszakai időszakban a fiatalokat zenekarok szórakoztatnák. Az esti főműsoridő javasolt fellépőinek tekintetében a testületi ülésen szóban szeretnék egyeztetni.

Korábban az utcai motoros bemutató is kedvelt program volt falunapkor. Helyi támogatók bevonásával, a motoros rajongók kérését is figyelembe véve - meggondolás tárgyát képezi. Beszéljünk közösen róla, hiszen ez a programrész balesetvédelmi- és egészségügyi szempontból is komoly feladatot von a szervezőre és más szervekre: pl. helyi polgárőrség, rendőrség, mentőszolgálat megbízása.

Úgy gondolom, hogy ha körvonalazódik egy közös álláspont a fenti kérdésekben, akkor a szervezés gördülékenyen mehet. Bízom benne, hogy a nyári időszakban le fog csendesedni a járvány.

Az egyéb felmerülő kérdésekre szívesen válaszolok a testületi ülésen.

Kardoskút, 2022. február 15.

Vargáné Neller Borbála Tünde, sk.

művelődésszervező