**E L Ő T E R J E S Z T É S**

Kardoskút Község Önkormányzatának Képviselő-testülete

2022. február 25. napi rendes ülésére

**Száma:** 15. sz. napirendi pont

**Tárgy:** Egyebek – Kardoskút Község Önkormányzata részére ingyenesen felajánlott ingatlan elfogadásának megtárgyalása

**Előadó:** Varga Pál polgármester

**Előterjesztés tartalma:** határozat-tervezet,szerződés-tervezet

**Szavazás módja:** egyszerű többség

**Az előterjesztés előkészítésében közreműködnek:** Bánfiné Radics Vivien kirendeltség-vezető

**Tisztelt Képviselő-testület!**

Csáki Pál 87-84 23 rd/ave #B8 Brooklyn New York 11214-5742. USA szám alatti lakos (a továbbiakban: ajándékozó), képviseli: Csáki Róbert (2518 Leányvár Vasút utca 21.) a kizárólagos tulajdonában álló Kardoskút, belterület 156/14 hrsz, természetben az 5945 Kardoskút, Táncsics u. 1. szám alatti, 1223 m2 0,00 kataszteri tiszta jövedelmű, kivett beépítetlen terület megnevezésű, forgalomképes, tehermentes ingatlanát Kardoskút Község Önkormányzata (a továbbiakban: Önkormányzat) részére kívánja elajándékozni.

Kardoskút Község Önkormányzat Képviselő-testületének az önkormányzat vagyonáról, a vagyontárgyak feletti tulajdonosi jogok gyakorlásáról szóló 20/2013. (XII.19.) önkormányzati rendelete (a továbbiakban: Rendelet) hatálya kiterjed az Önkormányzat tulajdonába kerülő dolgokra, többek között az ingatlanvagyonra is. A Rendelet 6. § alapján a tulajdonosi jogokat a Képviselő-testület, illetve átruházott feladat- és hatáskörben a polgármester gyakorolja. A vagyontárgy feletti tulajdonosi jogok gyakorlóját az ingatlanvagyon 6 hónapnál nem régebbi forgalmi értékbecslése alapján kell megállapítani. A Rendelet 11. § szerint az ingatlanvagyon megszerzéséről 1 millió forint értékhatárig a polgármester, 1 millió forintot meghaladóan a Képviselő-testület gyakorolja a tulajdonosi jogokat.

Kovács Sándor (szakértői szám: IVG-030/2020/0) ingatlanvagyon-értékelő 2021. szeptember 29. napján kiállított értékbecslési szakvéleménye alapján a telek megállapított forgalmi értéke: 500.000 forint.

Ugyanakkor a földhivatal előtti eljáráshoz, a tulajdonjog bejegyzéséhez szükséges a Képviselő-testület határozata, így célszerű az ajándékozás elfogadásáról/elutasításáról szóló döntést képviselő-testületi hatáskörben meghozni. Továbbá a döntésben rendelkezni kell az újonnan szerzett vagyontárgy besorolásáról is.

A felajánlás elfogadása esetén az alábbi költségek terhelik Kardoskút Község Önkormányzatát:

* Az illetékekről szóló 1990. évi XCIII. törvény módosításáról, valamint a hiteles  
  tulajdonilap-másolat igazgatási szolgáltatási díjáról szóló 1996. évi LXXXV. törvény  
  32/A. § (1) bekezdésének értelmében az ingatlan-nyilvántartási elsőfokú eljárásért, változással érintett ingatlanonként 6600 forint összegű igazgatási szolgáltatási díjat  
  kell fizetni. Tehát a Békés Megyei Kormányhivatal Orosházi Járási Hivatal  
  Földhivatali Osztálya előtt a tulajdonjog bejegyzése iránti elsőfokú hatósági eljárásban  
  6.600.-Forint igazgatási szolgáltatási díj megfizetése terheli az önkormányzatot.
* Az illetékekről szóló 1990. évi XCIII. törvény 5. § (1) bekezdésének b) pontja alapján  
  teljes személyes illetékmentességben részesül a helyi önkormányzat. Így az  
  ajándékozási illeték megfizetésének terhe alól mentesül az önkormányzat ezen  
  jogügylet esetén.   
  - Az ingatlan fenntartás költségei a 2022. évi költségvetés dologi kiadásainak terhére  
  biztosítható.

Kérem a Tisztelt Képviselő-testületet, hogy az előterjesztést megvitatni és a döntést meghozni szíveskedjenek!

Kelt: Kardoskút, 2022. 02. 19.

Varga Pál

polgármester

**HATÁROZATI JAVASLAT**

Kardoskút Község Önkormányzatának Képviselő-testülete úgy dönt, hogy

1. Csáki Pál 87-84 23 rd/ave #B8 Brooklyn New York 11214-5742. USA szám alatti lakos (a továbbiakban: ajándékozó), képviseli: Csáki Róbert (2518 Leányvár Vasút utca 21.) a kizárólagos tulajdonában álló Kardoskút, belterület 156/14 hrsz, természetben az 5945 Kardoskút, Táncsics u. 1. szám alatti, 1223 m2 0,00 kataszteri tiszta jövedelmű, kivett beépítetlen terület megnevezésű ingatlanra vonatkozó ajándékozási ajánlatát elfogadja, az ingatlant ingyenesen tulajdonba veszi,
2. a földhivatali eljárás lefolytatásának költségeit Kardoskút Község Önkormányzatának 2022. évi költségvetésének terhére biztosítja,
3. a vagyontárgy besorolását forgalomképes üzleti vagyonként határozza meg,
4. felhatalmazza Varga Pál polgármestert az ajándékozási szerződés megkötésére.

Felelős: Varga Pál polgármester a szerződés aláírásáért,

dr. Lipták Péter jegyző a vagyonrendelet előkészítéséért

Határidő: 2022. március 31.