E L ŐT E R J E S Z T É S

Kardoskút Község Önkormányzat Képviselő-testülete

2022. február 25. napi soros testületi ülésére

**Száma:** 2. sz. napirendi pont

**Tárgy:** Kardoskút Község Önkormányzatának a 2011. évi CXCV. törvény

29/A. § szerinti középtávú terve

**Előadó:** Varga Pál polgármester

**Előterjesztés tartalma:** középtávú terv

**Szavazás módja:** nyílt ülésen, egyszerű többséggel

**Az előterjesztés előkészítésében közreműködnek:**

Kapuné Sin Anikó pénzügyi főtanácsos

Tisztelt Képviselő-testület!

Az államháztartásról szóló 2011. évi CXCV. törvény 29/A. § előírja, hogy a helyi önkormányzat évente, legkésőbb a költségvetési rendelet elfogadásáig határozatban állapítja meg a Stabilitási tv.[[1]](#footnote-1) 45. § (1) bek. a) pontja felhatalmazása alapján kiadott jogszabályban meghatározottak szerinti saját bevételeinek, valamint a Stabilitási tv. 8. § (2) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét.

A Stabilitási tv. 45. § (1) bek. a) pontjában foglalt felhatalmazás alapján került kiadásra az adósságot keletkeztető ügyletekhez történő hozzájárulás részletes szabályairól szóló 353/2011. (XII. 30.) Korm. rendelet (a továbbiakban: R.)

Az R. 2. § (1) bekezdése szerint az önkormányzat saját bevételének minősül:

* a helyi adóból és települési adóból származó bevétel;
* az önkormányzati vagyon és az önkormányzatot megillető vagyoni értékű jog értékesítéséből és hasznosításából származó bevétel;
* az osztalék, a koncessziós díj és a hozambevétel;
* a tárgyi eszköz és az immateriális jószág, részvény, részesedés, vállalat értékesítéséből vagy privatizációból származó bevétel;
* bírság-, pótlék- és díjbevétel, valamint
* a kezesség- illetve garanciavállalással kapcsolatos megtérülés.

A Stabilitási tv. 8.§ (2) bekezdése alapján adósságot keletkeztető ügylet és annak mértéke:

* hitel, kölcsön felvétele, átvállalása a folyósítás, átvállalás napjától a végtörlesztés napjáig, és annak aktuális tőketartozása,
* a számvitelről szóló törvény (a továbbiakban: Szt.) szerinti hitelviszonyt megtestesítő értékpapír forgalomba hozatala a forgalomba hozatal napjától a beváltás napjáig, kamatozó értékpapír esetén annak névértéke, egyéb értékpapír esetén annak vételára,
* váltó kibocsátása a kibocsátás napjától a beváltás napjáig, és annak a váltóval kiváltott kötelezettséggel megegyező, kamatot nem tartalmazó értéke,
* az Szt. szerint pénzügyi lízing lízingbevevői félként történő megkötése a lízing futamideje alatt, és a lízingszerződésben kikötött tőkerész hátralévő összege,
* a visszavásárlási kötelezettség kikötésével megkötött adásvételi szerződés eladói félként történő megkötése – ideértve az Szt. szerinti valódi penziós és óvadéki repóügyleteket is – a visszavásárlásig, és a kikötött visszavásárlási ár,
* a szerződésben kapott, legalább háromszázhatvanöt nap időtartamú halasztott fizetés, részletfizetés, és a még ki nem fizetett ellenérték,
* hitelintézetek által, származékos műveletek különbözeteként az Államadósság Kezelő Központ Zrt.-nél (a továbbiakban: ÁKK Zrt.) elhelyezett fedezeti betétek, és azok összege.

Tekintettel arra, hogy a képviselő-testület hatáskörében eljáró polgármester az önkormányzat 2022. évi költségvetésében adósságot keletkeztető ügyletről nem döntött, így a középtávú terv az önkormányzati saját bevételek alakulását mutatja be a 2022–2025 közötti időszakra.

Az R. 2. § (1) bekezdésében felsorolt saját bevételek közül a legjelentősebb tétel a helyi adók, mely Kardoskút község esetében a helyi iparűzési adót, a telekadót, és a magánszemélyek kommunális adóját jelenti.

A 2022. évre 71.720.000,- forintos előirányzatot állítottunk be. A 2023. évre is azonos nagyságrendben tervezzük a helyi adó bevételeinket. Az ezt követő 2024-2025. évekre azonban már növekedést prognosztizálunk.

Az önkormányzati vagyon és vagyoni értékű jogok értékesítéséből, hasznosításából származó bevételek területén – ide tartoznak a lakás bérleti díjak, földhaszonbérleti díjak – 2022. évre nagyobb összeget irányoztunk elő, mivel egy lakásként funkcionáló ingatlanunkat értékesíteni szeretnénk. A 2023 évre, valamint az azt követő további 2 évre kis mértékű növekedést jelzünk elő, mivel a bérleti díj bevételek az értékesítés következtében megszűnnek, a földhaszonbérleti díjak pedig az inflációt követik.

Osztalék, koncessziós díj, hozambevétel illetve tárgyi eszköz, immateriális javak, részvény, részesedés értékesítése, privatizációból származó bevétele az önkormányzatnak jelenleg nincs.

A bírság, pótlék és díjbevétel körében jelennek meg a helyi adók nem vagy késedelmes megfizetésének szankciói, illetve különböző államigazgatási hatáskörök gyakorlásával együtt járó díjbevételek. Ezen összegeket azonos szintre tervezzük az elkövetkező években.

Kezességvállalással kapcsolatos megtérülésből bevétele az önkormányzatnak szintén nincs.

A fentiek alapján az alábbi határozati javaslat megismerését kérem a Tisztelt Képviselő-testülettől:

**Határozati javaslat**

Kardoskút Község Önkormányzatának Képviselő-testülete, a Kardoskút Község Önkormányzata 2022-2025 közötti időszakra szóló, az államháztartásról szóló 2011. évi CXCV. törvény 29./A. § alapján összeállított, az önkormányzat saját bevételeinek alakulását tartalmazó középtávú tervét a melléklet szerinti tartalommal elfogadja.

Egyidejűleg kijelenti, hogy a 2022. évi költségvetésében adósságot keletkeztető ügyletről nem döntött, továbbá azzal nem rendelkezik, így az ebből eredő fizetési kötelezettségek alakulásának bemutatását a középtávú terv nem tartalmazza.

Felelős: Varga Pál polgármester a terv felülvizsgálatáért.

Határidő: 2022. évi költségvetés elfogadásáig

Kardoskút, 2022. február 18.

Varga Pál sk.

polgármester

1. Magyarország gazdasági stabilitásáról szóló 2011. évi CXCIV. törvény. [↑](#footnote-ref-1)